Klæbo med ny superprolog - knalltøft heat for to norske
21-åringen klokket inn til tiden 3:08.73 på den 1,4 kilometer lange prolog-sløyfa. Det holdt til en andreplass. Klæbo ble kun slått av finske Ristomatti Hakola med to tideler. – Det var greit. Midt på treet, vil jeg si. Johannes er solid. Litt svakere av Eirik. Det er greit, sier sprinttrener Arild Monsen til TV Norge. Dermed er Norges aller største gull-håp på herresprinten i rute før finalene for både kvinner og herrer som begynner klokken 12.00. I kvartfinalen møter Klæbo disse i første heat - med prologplassering i parentes: Maicol Rastelli (4), Teodor Peterson (5), Aleksej Poltoranin (13), Richard Jouve (29) og Erik Bjornsen (30). Alle norske kvinnene videre - Nilsson sterkest i prologenEllers ble Pål Golberg nest beste norske i prologen. Han endte på en 11. plass og havnet 5,17 sekunder bak Hakola. Emil Iversen er også videre på plassen etter å ha gått seg inn på plassen bak landsmann Golberg. Eirik Brandsdal endte med 18. beste tid i prologen. – Jeg synes ikke det var veldig bra resultatmessig. Det føltes egentlig greit i kroppen. Så var det litt ekkelt med noe sporvalg - om man skulle stå i eller utenfor sporet - som er litt utfordrende. Jeg synes jeg løste en del bra, så må jeg gjøre noen justeringer til heatet, sier Brandsdal til TVNorge etter prologen.Norsk-koreanske Magnus Kim som går for Sør-Korea ble nummer 49 i prologen, nesten 14 sekunder bak raskeste mann. Han har stor tro på Klæbo foran finalen. – Jeg tror tre som går veldig fort, som jeg hadde sett for meg på forhånd. Det er Bolsjunov, Hakkola og Johannes. Men jeg tror de andre løperne kan gå kjempefort og, sier Kim til VG. Selv er han litt skuffet over at han ikke gikk videre. – Målet mitt var absolutt å ta meg videre. Og derfra kan alt skje i heat. Jeg hadde tenkt å gå litt klokt der, sier Kim.Brandsdal får sammen med Golberg den desidert tøffeste jobben allerede i kvartfinalen. Der møter de både Pellegrino og Halfvarsson i duell for å komme videre til semifinalene. Heat 2: Federico Pellegrino (9), Calle Halfvarsson (10), Pål Golberg (11), Marko Kilp (15), Eirik Brandsdal (18), Kamil Bury (28). Heat 3: Ristomatti Hakola (1), Aleksander Bolsjunov (3), Viktor Thorn (8), Jovian Hediger (17), Iivo Niskanen (21), Aliaksandr Voranau (27). Heat 4: Aleksander Pansjinsky (6), Oskar Svensson (7), Emil Iversen (12), Sebastian Eisenlauer (16), Peter Mlynar (25), Len Valjas (26). Heat 5: Aleksej Vitsenko (14), Simeon Hamilton (19), Baptiste Gros (20), Thomas Bing (22), Lauri Vuorinen (23), Martti Jylhae (24). I damenes kvartfinale er det nok Kathrine Harsem som får det tøffest. Hun møter Stina Nilsson, Krista Pärmäkoski, begge nummer én og tre i prologen. I tillegg er Anamarija Lampic, Anna Shevchenko og Aino-Kaisa Saarinen å finne i det heatet. VG Direkte: Se oversikten over alle dameheatene her Resultatliste herreprolog, sprint: 1. Ristomatti Hakola, Finland: 3:08,54 2. Johannes Høsflot Klæbo, Norge: +0,19 3. Aleksander Bolsjunov, OAR: +1,66 4. Maicol Rastelli, Italia: +2,78 5. Teodor Peterson, Sverige: +3,01 6. Aleksander Pansjisnky, OAR: +3,09 7. Oskar Svensson, Sverige: +3,48 8. Viktor Thorn, Sverige: +3,65 9. Federico Pellegrino, Italia: +4,64 10. Calle Halfvarsson, Sverige: +4,73 11. Pål Golberg, Norge: +5,17 12. Emil Iversen, Norge: +5,82 18. Eirik Brandsdal, Norge: +7,41 PS: En potensiell medaljekandidat røk imidlertid overraskende ut av prologen i dag. Alex Harvey fra Canada må se finalene fra tribuneplass.
Johannes Høsflot Klæbo (21) levnet ingen tvil i prologen: Han er i storform før OL-sprintfinalene.